**ΔΕΛΤΙΟ ΤΥΠΟΥ**

**ΘΕΜΑ: Διεξαγωγή διαδικτυακής εκδήλωσης Εργαστηρίου Οργάνωσης, Διοίκησης Υπηρεσιών & Ποιότητας Ζωής & Προαναγγελία Μνημονίων Συνεργασίας του Εργαστηρίου με την ΠΑΕ Άρης & την ΠΑΕ Παναιτωλικός**

Τη Δευτέρα 21 Δεκεμβρίου 2020, από τις 17:00 έως και τις 21:00, πραγματοποιήθηκε με εξαιρετικά μεγάλη επιτυχία μία ακόμη διαδικτυακή εκδήλωση (online webinar) από το Τμήμα Οργάνωσης και Διαχείρισης Αθλητισμού του Πανεπιστημίου Πελοποννήσου και ειδικότερα από το Εργαστήριο Οργάνωσης, Διοίκησης Υπηρεσιών & Ποιότητας Ζωής με θέμα:

**«Διοίκηση Επαγγελματικού Αθλητισμού εν μέσω COVID-19:**

**Ευκαιρίες και Προκλήσεις»**

Η συγκεκριμένη διαδικτυακή εκδήλωση αποτελεί μια ακόμη πρωτοβουλία, τη δεύτερη κατά σειρά μέσα σε μια εβδομάδα, πρωτοβουλία που αναλαμβάνει το Εργαστήριο Οργάνωσης, Διοίκησης Υπηρεσιών & Ποιότητας Ζωής, η οποία εντάσσεται:

1. στο πλαίσιο των δράσεων εξωστρέφειας του Τμήματος και της σύνδεσης του ακαδημαϊκού και ερευνητικού έργου του Τμήματος Οργάνωσης & Διαχείρισης Αθλητισμού με τις ανάγκες και τα προβλήματα της πραγματικής αγοράς
2. στην προσπάθεια ενίσχυσης του ρόλου του Αθλητισμού στο σύγχρονο, απαιτητικό και διαρκώς μεταβαλλόμενο περιβάλλον,
3. στην προσπάθεια για ανάδειξη και χάραξη πολιτικών αναβάθμισης της ποιότητας ζωής των πολιτών μέσα από τον αθλητισμό και τον εθελοντισμό
4. στο πλαίσιο σχεδιασμού, προετοιμασίας και υλοποίησης της μετάβασης στην ψηφιακή εποχή.
5. Στην προσπάθεια αξιολόγησης και αντιμετώπισης των συνεπειών του COVID-19 σε όλο το φάσμα της κοινωνικής δραστηριότητας, και ειδικότερα στον τομέα του αθλητισμού.

Συμμετείχαν με ενδιαφερουσες ομιλίες:

* Ο κ. Παναγίωτης Αλεξόπουλος, Αναπληρωτής Καθηγητής ΤΟΔΑ, Διευθυντής Εργαστηρίου Διοίκησης Υπηρεσιών & Ποιότητας Ζωής
* Ο κ. Τραϊανός Δέλλας, Προπονητής ΠΑΕ Παναιτωλικός, Πανευρωπαϊκός Πρωταθλητής Ευρώπης στο Euro2004 με την Εθνική Ελλάδος Ποδοσφαίρου.
* Ο κ. Θεόδωρος Τζαβιδόπουλος, Sponsorship Manager, Bwin Greece
* Ο κ. Γεράσιμος Μπελεβώνης, Πρόεδρος & Διευθύνων Σύμβουλος ΠΑΕ ΠΑΝΑΙΤΩΛΙΚΟΣ
* Η κ. Κωνσταντίνα Μαγγίνα, Surveyor at Development & Investment Valuation Team, JLL London
* Ο κ. Αγησίλαος Τουμαζάτος, Γενικός Διευθυντής της ΠΑΕ ΑΡΗΣ.

Η βασική θεματολογία της συζήτησης αναπτύχθηκε, αλλά δεν περιορίστηκε στις ακόλουθες θεματικές ενότητες:

1. Ηγεσία και λήψη αποφάσεων σε έναν αθλητικό οργανισμό
2. Μελέτη, σχεδιασμός & ανάπτυξη αθλητικών εγκαταστάσεων
3. Προοπτικές επένδυσης και εκμετάλλευσης αθλητικών ακινήτων και αθλητικών εγκαταστάσεων
4. Το μεταβαλλόμενο ψηφιακό περιβάλλον και ο σύγχρονος ρόλος ενός αθλητικού οργανισμού μέσα σε αυτό το πλαίσιο
5. Στρατηγική χορηγιών ενός αθλητικού οργανισμού εν μέσω COVID-19 και προοπτικές ανάπτυξης μετά τον COVID-19
6. Στρατηγική ανάπτυξη αθλητικών οργανισμών και η σημασία των ακαδημιών, αλλά και των υποδομών στην επιτυχία των επενδυτικών σχεδίων των ποδοσφαιρικών αθλητικών οργανισμών
7. Σύγχρονες τάσεις στη διαχείριση των σχέσεων των ποδοσφαιρικών αθλητικών οργανισμών με το αθλητικό κοινό και η αλλαγή του επιχειρηματικού μοντέλου του αθλητικού οργανισμού
8. Ο ρόλος και η σημασία των ψηφιακών εργαλείων και των νέων ψηφιακών τεχνολογιών και μέσων στη σύγχρονη βιομηχανία του ποδοσφαίρου
9. Προβλήματα και προκλήσεις που ανακύπτουν στη διαχείριση των ποδοσφαιρικών αθλητικών οργανισμών στην εποχή της πανδημίας
10. Προσαρμογή των ποδοσφαιρικών αθλητικών οργανισμών στις τρέχουσες συνθήκες λόγω Covid-19
11. Καλές πρακτικές αντιμετώπισης έκτακτων υγειονομικών κρίσεων στους αθλητισμούς οργανισμούς

Αξίζει να τονιστεί ότι μέσα από τη διαδικτυακή αυτή εκδήλωση προέκυψε μια πολύ σημαντική θετική εξέλιξη στο πεδίο των συνεργασιών του Εργαστηρίου Οργάνωσης, Διοίκησης Υπηρεσιών & Ποιότητας Ζωής. Συγκεκριμένα, τόσο ο Πρόεδρος και Διευθύνων Σύμβουλος της ΠΑΕ Παναιτωλικός, κ.Γεράσιμος Μπελεβώνης, όσο και ο Γενικός Διευθυντής της ΠΑΕ Άρης, κ. Αγησίλαος Τουμαζάτος, αφού χαιρέτησαν τις προσπάθειες που γίνονται από το Τμήμα Οργάνωσης και Διαχείρισης Αθλητισμού, μέσω του Εργαστηρίου μας και συνεχάρησαν τον Διευθυντή του Εργαστηρίου κ. Παναγιώτη Αλεξόπουλο για τις πολύ ενδιαφέρουσες πρωτοβουλίες που αναλαμβάνει, στη συνέχεια εξέφρασαν την επιθυμία και την δέσμευση να προχωρήσουν στη σύναψη Μνημονίου Συνεργασίας με το Εργαστήριο μας, προκειμένου για τη στενότερη συνεργασία των δύο μερών, κάτι το οποίο κομίζει μεγάλα οφέλη σε πολλαπλά επίπεδα, τόσο για τους ίδιους τους αθλητικούς συλλόγους, αλλά και για το Εργαστήριο μας, για το Πανεπιστήμιο Πελοποννήσου εν γένει, αλλά κυρίως για τους φοιτητές μας, προπτυχιακούς, μεταπτυχιακούς και υποψήφιους διδάκτορες, οι οποίοι θα έχουν την ευκαιρία να συνεργαστούν και να γνωρίσουν από κοντά το σύγχρονο περιβάλλον του επαγγελματικού αθλητισμού σε πραγματικές συνθήκες. Τους ευχαριστούμε θερμά και υποσχόμαστε μια γόνιμη και δυναμική συνεργασία σε πολλαπλά επίπεδα, η οποία θα προάγει το επιστημονικό πεδίο της Διοίκησης Αθλητισμού.

Τον συντονισμό της συζήτησης είχε ο Δρ. Εμμανουήλ Χουστουλάκης, Μεταδιδάκτωρ ΤΟΔΑ, Μέλος του Εργαστηρίου, Διδάσκων στο Τμήμα Οικονομικής Επιστήμης του Πανεπιστήμιου Πειραιώς.

Ευχαριστίες απευθύνονται στον κ. Δημήτρη Κοθρουλα, Υποψήφιο Διδάκτορα ΤΟΔΑ, μέλος του Εργαστηριού iSportManagement LAB για την οργάνωση και το συντονισμό των προσκεκλημένων της εκδήλωσης. Επίσης, ευχαριστίες και στους κκ. Γεώργιο Γεωργακόπουλο και Κώστα Κουτράκη, μέλη ΕΤΕΠ ΤΟΔΑ και Ψηφιακών Συστημάτων του Πανεπιστήμιου Πελοποννήσου, και μέλη του Εργαστηρίου για την τεχνική κάλυψη και επιμέλεια της όλης διαδικτυακής εκδήλωσης.

Οι διαδικτυακοί συμμετέχοντες της εκδήλωσης που ξεπέρασαν τα 1000 άτομα, είχαν την ευκαιρία να συμμετέχουν σε μια ζωντανή συζήτηση που κράτησε αμείωτο το ενδιαφέρον όλων για περισσότερες από 4 ώρες.

Ευχαριστούμε θερμά όλους τους προσκεκλημένους ομιλητές, οι οποίοι συνέβαλαν αποφασιστικά με τη συμμετοχή και τις εισηγήσεις τους στην αποτύπωση των προκλήσεων της σημερινής κατάστασης στον κρίσιμο τομέα του επαγγελματικού αθλητισμού, και βοήθησαν με τις γνώσεις, τις εμπειρίες και τις προτάσεις τους να αντιληφθούμε τις ευκαιρίες που παρουσιάζονται στο ραγδαία μεταβαλλόμενο σύγχρονο αθλητικό περιβάλλον, και ειδικότερα τις προκλήσεις και τις ευκαιρίες που αναπτύσσονται μέσα στην εποχή της πανδημίας.

Επίσης, ένα μεγάλο ευχαριστώ στους συμμετέχοντες που βοήθησαν μέσα από τις πολυάριθμες ερωτήσεις τους προς το πάνελ των ομιλητών να αποκτήσει η συζήτηση εξαιρετικά χρήσιμες και ενδιαφέρουσες διαστάσεις.

Για περισσότερες πληροφορίες και συμπεράσματα από την εκδήλωση, αλλά και για φωτογραφικό υλικό μπορείτε να επισκεφθείτε την ιστοσελίδα του Εργαστηρίου Οργάνωσης & Διοίκησης Υπηρεσιών & Ποιότητας Ζωής, στη ηλεκτρονική διεύθυνση [www.isportmanagement.gr](http://www.isportmanagement.gr) στην ενότητα «Online Webinars».

Ανανεώνουμε το διαδικτυακό μας ραντεβού για την επόμενη χρονιά με περισσότερες δράσεις και εκδηλώσεις!

Χρόνια Πολλά και Καλές Γιορτές σε όλους!

**Παναγιώτης Δ. Αλεξόπουλος**

Αναπληρωτής Καθηγητής

Διευθυντής Εργαστηρίου Οργάνωσης, Διοίκησης Υπηρεσιών & Ποιότητας Ζωής

Τμήμα Οργάνωσης & Διαχείρισης Αθλητισμού

Πανεπιστήμιο Πελοποννήσου